《题蒋南沙画杂花诗 其一》
清代·张照

百花各有时，迟早不相贸。代谢鳞次之，适性随所受。

胡不并敷荣，一侈富媪富。大化本无心，在物理则囿。

眷兹弱植蔓，月月一披秀。初生益部中，谓无霜雪茂。

移根植他方，开花宛如旧。乃知小草心，能与四时副。

才全古所难，撚花无言嗅。

作者简介：（1691—1745）江苏华亭人，初名默，字得天，又字长卿，号泾南，又号天瓶居士。康熙四十八年进士，授检讨，官至刑部尚书。通法律、精音乐，尤工书法。卒谥文敏。